**Útmutató a kerettantervek helyi adaptációjához**

## Az iskolák feladatai (1-3. lépés)

1. Választás a kerettantervek kínálatából, döntés a szabadon tervezhető órakeret felhasználásáról, az óraterv helyi kialakítása

## Az egyes pedagógiai szakaszok és iskolatípusok kerettantervi gyűjteményei a bevezetés után tantárgyi kerettanterveket közölnek, mégpedig az alábbi bontásban:

* **Kötelező tantárgyak**
* **Emelt óraszámú kerettantervek**
* **Szabadon választható tantárgyak**

## A kötelező tantárgyak kerettantervei az óratervek minimális óraszámainak figyelembe vételével készültek, tartalmuk és egyes részeik órakeretei azokhoz igazodnak. Emelt óraszámú tantárgyi kerettantervet, vagy szabadon választható tantárgyat csak úgy taníthat az iskola, ha a hozzá tartozó óraszámot a szabad órakeret terhére biztosítani tudja.

## Az iskolák elsősorban a 10%-os szabadon tervezhető órakeretről hozott döntéssel tudják helyi tantervükben kialakítani az iskola, illetve egyes osztályaik saját nevelési-oktatási arculatát, adott esetben valamely tantárgy, tantárgycsoport vagy műveltségterület emelt szintű oktatását. A szabad órakeret tartalmára nézve az iskolák maguk hozhatnak döntést. Az iskoláknak döntéseiket az egyes osztályokra kell meghozniuk, vagyis ha azonos évfolyamon több osztályt indítanak, az egyes osztályok esetén eltérő módon is felhasználhatják a szabad órakeretet. A következő (egymással kombinálható) döntési lehetőségek állnak fenn:

* A rendelkezésre álló szabad órakeret óráit eloszthatják az adott évfolyamon tanítandó tantárgyak között, azaz megemelhetik egyes minimális óraszámmal közölt tantárgyak heti óraszámát.
* Választhatnak emelt óraszámú tantárgyi kerettantervet valamely tantárgy(ak) tanításához. (A szabad órakeret óraszámai a felsőbb évfolyamokon tehetik lehetővé egynél több tantárgy esetén.)
* Szabadon választható, az óratervben egyébként nem szereplő tantárgyat/akat választanak.
* Az adott évfolyamon nem szereplő, de korábban vagy később tanított tantárgy tanítására fordítják az órákat („elnyújtó” jelleggel ismétlés-gyakorlás vagy előkészítés céljából).
* Használhatnak az iskola gyakorlatában korábban kidolgozott és használt, vagy más iskola/iskolatípus gyakorlatából származó tantárgyi tantervet (pl. szakmai előkészítő tárgy tanítása a gimnáziumban).
* Továbbá saját tantárgyat/tantárgyakat is alkothatnak ezen órakeret terhére. (Ezen eljárás nem követel meg akkreditálást, de a bevezetendő tantárgy taralmának igazodnia kell a Nemzeti alaptantervhez, és nem ütközhet jogszabályba.)

## A szabadon választható tantárgyak és emelt óraszámú kerettantervek kapcsán, melyek a kötelező tantárgyak után szerepelnek, a bevezető nem tartalmazza, hogy tartalmuk heti hány tanórával teljesíthető, ezért ezt az alábbi táblázatokban közöljük:

**A szabadon választható tantárgyak heti óraszáma**

|  |  |  |
| --- | --- | --- |
| Tantárgy | Mely iskolatípus(ok)nál szerepel | Heti óraszáma évfolyamonként |
| [Dráma és tánc](http://kerettanterv.ofi.hu/alt_isk_also/drama_1-4.doc) | Ált. isk.1-4. | (1-1-1-1) |
| [Tánc és mozgás](http://kerettanterv.ofi.hu/alt_isk_also/tanc_mozgas_1-4.doc) 1-4. | Ált. isk.1-4. | (1-1-1-1) |
| [Természettudományi gyakorlatok](http://kerettanterv.ofi.hu/alt_isk_felso/termtud_gyak_5-8.doc) | Ált. isk.5-8.A 8 évf. gimn. 5-8. évf. A 6 évf. gimn.7-8 évf. | (1-1-1-1)(1-1-1-1)(1-1) |
| [Társadalmi, állampolgári és gazdasági ismeretek](http://kerettanterv.ofi.hu/alt_isk_felso/tarsism_5-6.doc) | Ált. isk.5-8.A 8 évf. gimn. 5-8. évf. | (5-6. évfolyamon 1-1) |
| Technika, életvitel és gyakorlat [A és B változat](http://kerettanterv.ofi.hu/alt_isk_felso/eletvitel_5-8_a.doc)ban | Ált. isk.5-8. | (2-2-2-1) |
| [Tánc és mozgás](http://kerettanterv.ofi.hu/alt_isk_felso/tanc_mozgas_5-8.doc) 5-8. | Ált. isk.5-8.A 8 évf. gimn. 5-8. évf.A 6 évf. gimn.7-8 évf. | (1-1-1-1)(1-1-1-1)(1-1) |
| [Tánc és mozgás](http://kerettanterv.ofi.hu/4_gimn/tanc_mozgas_9-10_g.doc) 9-12. | 4-6-8. évf. gimn.  | (9-10. évfolyamon 1-1 vagy csak egy évfolyamon 1 órás)  |
| [Filozófia](http://kerettanterv.ofi.hu/4_gimn/filozofia_11-12.doc) | 4-6-8 évf. gimn. | (11-12. évfolyamon 1 órás) |

A szabadon választható tantárgyak kerettanterveiből való választás történhet akár egyes évfolyamokra nézve is. Például ha az alsó tagozaton a szabad órakeret terhére a „Tánc és mozgást” választjuk, nem kell azt mind a négy éven át folytatni, hanem elegendő akár csak egyetlen évfolyamon.

**Az emelt óraszámú kerettantervek heti óraszáma**

|  |  |  |
| --- | --- | --- |
| Tantárgy | Mely iskolatípus(ok)nál szerepel | Heti óraszáma évfolyamonként |
| [Emelt matematika](http://kerettanterv.ofi.hu/alt_isk_felso/matemat_emelt_5-8.doc) | Ált. isk.5-8. | (5-5-5-5) |
| [Emelt matematika](http://kerettanterv.ofi.hu/4_gimn/matemat_emelt_9-12.doc) | 4-6-8 évf. gimn.(8 évf. gimn.-nál A és B változat) | Minden évfolyamon 5 óra |
| [Matematika a 11-12. évfolyamon emelt óraszámmal](http://kerettanterv.ofi.hu/4_gimn/matemat_9-12_fak.doc) | A 4 évf. gimn. | (3-3-5-5) |
| [Emelt biológia](http://kerettanterv.ofi.hu/4_gimn/emelt_biologia_9-12.doc) | 4-6-8 évf. gimn. | 9. évfolyamtól (3-2-3-3 vagy 2-3-3-3 órás) (5-8. évfolyamon normál óraszámú) |
| [Emelt fizika](http://kerettanterv.ofi.hu/4_gimn/emelt_fizika_9-12.doc) | 4-6-8 évf. gimn. | 9. évfolyamtól (3-2-3-3 vagy 2-3-3-3 órás) (5-8. évfolyamon normál óraszámú) |
| [Emelt kémia](http://kerettanterv.ofi.hu/4_gimn/emelt_fizika_9-12.doc) | 4-6-8 évf. gimn. | 9. évfolyamtól (3-2-3-3 vagy 2-3-3-3 órás) (5-8. évfolyamon normál óraszámú) |
| [Emelt biológia](http://kerettanterv.ofi.hu/4_gimn/emelt_biologia_9-12.doc) | szakközépiskola. 9-12. évf. | (0-2-2-2) |
| [Emelt fizika](http://kerettanterv.ofi.hu/4_gimn/emelt_fizika_9-12.doc)  | szakközépiskola. 9-12. évf. | (2-2-2-0) |
| [Emelt kémia](http://kerettanterv.ofi.hu/4_gimn/emelt_kemia_9-12.doc)  | szakközépiskola 9-12. évf. | (2-2-0-0) |
| [Emelt földrajz](http://kerettanterv.ofi.hu/szakkozep/foldrajz_9-10_g.doc)  | szakközépiskola 9-12. évf. | (2-2-0-0) |

## Emelt óraszámú tantárgy kerettantervének választásakor, annak óraszáma nem csökkenthető.

## A kerettantervek tantárgyi struktúrája és a minimális óraszámok betartása lehetővé teszi emelt szintű képzések folytatását. Ebben iránymutató a 110/2012. (VI. 4.) Korm. rendelet 7. §. (3) és (4) bekezdése:

*(3) Ha az iskola emelt szintű oktatást szervez, az emelt szintű oktatásban érintett évfolyamokon és tanulócsoportokban*

*a) idegen nyelv, matematika, magyar nyelv és irodalom, továbbá nemzetiségi nyelv és irodalom esetén legalább heti öt,*

*b) minden egyéb tantárgy esetében legalább heti négy tanórai foglalkozást kell biztosítani.*

*(4) Ha az iskola emelt szintű oktatást szervez, az emelt szintű oktatásban érintett évfolyamokon és tanulócsoportokban több tantárgy együttesét érintő komplex emelt szintű oktatás esetén legalább egy érintett tantárgyra vonatkozóan, legalább a 11–12. évfolyamon a (3) bekezdés szerinti követelményeket kell érvényesíteni.*

## Két fogalmat meg kell különböztetni: emelt óraszámú ≠ emelt szintű. Egy képzés emelt szintű lehet anélkül is, hogy az iskola valamelyik emelt óraszámú tantárgyi kerettantervet alkalmazná, mivel a fenti jogszabályi hely alapján akár az alap-, akár az emelt óraszámú kerettantervre építve meg lehet szervezni a helyi tanterv emelt szintű képzését, amelynek azonban sajátos tartalmairól, eszközrendszeréről, módszereiről, értékelési elveiről, oktatásszervezési eljárásairól is rendelkezni kell. (Az iskolában az emelt szintű ének-zene oktatásához szükséges tanórai foglalkozásokba az énekkari vagy a kórus foglalkozás összesen legfeljebb heti egy óra erejéig beszámítható.)

## Az egyes tantárgyak óraszámának a kerettantervi óratervtől eltérő csoportosítására az iskoláknak lehetősége van kétéves időtartamon belül, de a ciklus végéig minden tantárgy ott előírt minimális óraszámát teljesíteni kell. Az egyes tárgyak heti óraszáma tehát teljesíthető kétéves átlagban is. Így például nem lennének jogszabálysértők a 7‑8. évfolyamon a kémia és fizika óraszámának és tartalmának alábbi átrendezései. (De ügyelni kell az ismeretek és fejlesztési fázisok logikus egymásutánjára is.)

|  |  |  |  |  |
| --- | --- | --- | --- | --- |
|  | kerettanterv | helyi tanterv 1 | helyi tanterv 2 | helyi tanterv 3 |
| Fizika | 2 | 1 | 1,5 | 1,5 | 3 | 0 | 1 | 2 |
| Kémia | 1 | 2 | 1,5 | 1,5 | 0 | 3 | 2 | 1 |

## A tantárgyi struktúrát érintik még a komplex képzésekre, tantárgyi integrációkra vonatkozó kérdések is. Ez csak olyan formában lehetséges, hogy az egyes tantárgyak nevei, minimális óraszámaik és be nem olvasztható tartalmaik ne tűnjenek el. Ugyanakkor a kerettantervek nem zárják ki, sőt a tantárgyközi kapcsolódási pontok jelölésével támogatják is az egyes tantárgyak tanításának összehangolását, s ezáltal elvi-tartalmi integrálását. A kerettantervek nem mondanak ellent pl. témanapok vagy más projektmódszer alkalmazásának sem, és az epochális tanulásszervezést sem tiltja semmi. Két tanév alatt azonban minden egyes tantárgynak a kerettantervben szereplő minimális óraszámát teljesíteni kell. Nem lehetséges ugyanakkor kisebb óraszámú tárgy (pl. tánc és dráma.) nagyobb óraszámúba (pl. magyar nyelv és irodalomba) való integrálása és így a kettő összóraszámának csökkentése más tantárgy óraszámának javára, vagy ily módon megemelve a szabad órakeretet.

## A nyelvi előkészítő évfolyam kerettanterve csupán az idegen nyelv kerettantervét tartalmazza. E speciális képzés kerettantervi bevezetője a korábbi rendelettervezethez képest kiegészült a tanítandó egyéb tantárgyakra vonatkozó előírásokkal. Ezek a következők: *„A nyelvi előkészítő évfolyamon a rendelkezésre álló heti órakeret 60%-át a választott idegen nyelv oktatására kell fordítani. A heti öt testnevelés biztosítása a Köznevelési törvényben foglaltaknak megfelelően a nyelvi előkészítő esetén is kötelező, a fennmaradó órakeret 50%-át pedig fele-fele arányban informatikai ismeretek oktatására valamint képességfejlesztésre kell fordítani.”* Az ennek megfelelő óraterv a következő:

|  |  |  |  |  |  |
| --- | --- | --- | --- | --- | --- |
| idegen nyelv | testnevelés | informatika | képességfejlesztés | szabad órakeret | A tanuló heti óraszáma |
| 18 óra |  5 óra | 2 óra | 2 óra | 3 óra | 30 óra |

## A képességfejlesztés tartalmára nézve a gimnáziumok induló évfolyamára kiadott tantárgyi kerettantervek megfelelő tematikai/fejlesztési egységeit céljait javasolt alkalmazni (pl. magyar nyelv és irodalom esetében: Szövegértés, szövegalkotás).

1. A tantárgyi kerettantervek helyi adaptálása

## Az egyes tantárgyi kerettantervek tartalmazzák az adott tárgy tanításának céljait, szerepét a fejlesztési területeken és a kulcskompetenciákat érintően. Ezt követően két éves ciklusokra vonatkozóan táblázatos formában fel vannak sorolva a tematikai/fejlesztési egységek a rendelkezésre álló (minimális) órakerettel. Az egyes tantárgyi kerettantervek a tantárgy rendelkezésére álló órakeretének, tehát a minimális heti óraszám 36-tal (a hetek számával) való szorzatának csak 90%-át fedik le. Minden egységnél szerepel a feltételezett előzetes tudás. Meghatározásra kerülnek az egyes tematikai egységek nevelési – fejlesztési céljai, az elvárt ismeretek/fejlesztési követelmények, a más tantárgyakhoz való kapcsolódási pontok, az elsajátítandó kulcsfogalmak/ fogalmak. A két évfolyamos ciklus végén szerepelnek a fejlesztés várt eredményei.

## 2.1.

## Az iskola feladata (és lehetősége) a tantárgyak éves óraszámának 90%-t lefedő tematikai egységek óraszámát és tartalmát kiegészíteni 100%-ra. (Ha az adott tantárgy óraszámát a szabad órakeret terhére még tovább növeltük, akkor az annak megfelelő 100%-ra.) Ennek többféle módja lehetséges:

* Az iskola kiegészítheti az egyes tematikai egységeket helyi jelentőségű ismeretekkel, vagy olyan fejlesztési tartalmakkal, amelyeket korábbi gyakorlata alapján vagy egyéb okból fontosnak ítél. Ilyen jellegű tartalmak akár önálló tematikai egységet is képezhetnek, helyi döntésben meghatározott saját órakerettel.
* Az iskola határozhat úgy, hogy a helyi tantervben nem ír elő további tananyagot, hanem az egyes tematikai egységek között osztja el a rendelkezésre álló időkeretet gyakorlásra, elmélyítésre, az alkalmazható tudás megszerzése vagy a képességek fejlesztése céljából.
* Az iskola a helyi tanterve elkészítése során a tantárgyi kerettantervek tematikai/fejlesztési egységeiben meghatározott óraszámokat legfeljebb 10 %-kal lehet csökkentheti. Ennek révén a tantárgy helyi tantervében az eredeti 10 %-nál nagyobb órakeretben nyílik lehetőség a helyi sajátosságokat érvényre juttatni az előző megoldások szerint
* A tantárgyi kerettantervek igen gyakran jelölnek választhatóságot az ismeretek, fejlesztési követelmények egyes elemei között (pl. választható művek felsorolása az irodalomban). Ezekről a helyi tantervben lehet döntést hozni, illetve úgy is lehet rendelkezni, hogy az ilyen szintű döntést az iskola a szaktanár kompetenciájába sorolja, és ezt a helyi tantervben közli.

## 2.2.

## Az iskola feladata a kerettanterv két évfolyamos ciklusainak tanévekre való bontása, a tematikai/fejlesztési egységek évenkénti óraszámának meghatározása. A két tanévre előírt ismeretek és fejlesztési követelmények szétválasztása megtörténhet a tematikai egységek mentén is, de bizonyos esetekben a tematikai/fejlesztési egységeket meg kell bontatni, mivel azokkal mindkét évben foglalkozni kell. A tantárgyi kerettanterv kétéves ciklusának minden tematikai/fejlesztési egységét területét be kell építeni a helyi tantervbe. Ügyelni kell az oktatás lineáris logikájára, a fejlesztési fázisok egymásutánjára, az egymásra épülő ismeretelemekre. A tanévekre bontás során a megadott óraszámot annak figyelembevételével szükséges meghatározni, hogy a fejlesztés várt eredményei a két évfolyamos ciklus végére teljesüljenek.

## Az iskola a kerettantervben a tantárgyak két évfolyamos szakaszolása szerint meghatározott követelményeit és fejlesztési feladatokat a helyi tantervében a különböző kétéves szakaszok között nem csoportosíthatja át. Ez a rendelkezés teszi lehetetlenné a három vagy ötéves tantárgyak évfolyamokat áthágó „le- vagy feltolását”. Pl. 0-2//2-2-es elrendezésű tantárgy tanításának átstrukturálása 2-2//2-0 elrendezésre azért nem lehetséges, mert ehhez tananyagtartalmat kellene áthozni a ciklusok határán. Ezért egy ilyen tantárgy tanításának megkezdése a javasoltnál korábban nem teszi lehetővé a korábbi befejezését.

## Az évfolyamokra bontás feladata külön döntést igényel egyes olyan tantárgyaknál, amelyeknek tanítását az óraterv egyetlen évfolyamon írja elő, de a tantervi szövegben két évfolyamra történik utalás. Ez nem azt jelenti, hogy azt valóban két tanéven át tanítani kellene, hanem döntetni kell arról, hogy melyik évben tesszük ezt az óratervnek megfelelően. (Pl. mozgóképkultúra és médiaismeret a gimnázium 9‑10. évfolyamán, vagy a filozófia a 11‑12. évfolyamon.)

## 2.3.

## A tantárgyak helyi tantervében végül pontosítani kell a tanítás tartalmát, a tervezett tanulói tevékenységeket, valamint mindezekre építve meg lehet határozni (a pedagógiai programmal összhangban) a számonkérés módszereit, az értékelés elveit és szempontjait, a továbbhaladás feltételeit.

## A kerettantervek terjedelme és részletezettsége felveti azt a kérdést, hogy annak szövege a legapróbb részletekig menően kötelező-e. Ahol a kerettanterv példákat említ, ott egyértelmű, hogy az iskolának választási lehetősége van, amit a helyi tantervben rögzíthet. A tematikai egységek „ismeretek/fejlesztési követelmények” részének adaptációja a helyi tantervben tehát nem szó szerinti átvételt kell hogy jelentsen, hanem a témakör értelmezési körén belül ez bizonyos mértékig módosítható, kivéve a Nemzeti alaptanterv „közműveltségi tartalmak” részében konkrétan megjelenített elemeit. Továbbá az iskola és a szaktanár döntésén múlik az is, hogy a kerettantervben írt ismeretet milyen mélységgel tárgyalja, s végül hogy milyen módon kéri azt számon. A tantárgyközi kapcsolódási pontok szintén nyilvánvalóan bővíthetők, tehát a leírt példák is figyelemfelhívásnak tekintendők. A kulcsfogalmak hálózata összeköti az egységek tartalmi elemeit a fejlesztés várt eredményeivel, így segítséget nyújt az értékelési szempontok, egyéni tanulói teljesítmény-elvárások kialakításánál.

## A két évfolyamos ciklus végén, az utolsó tematikai/fejlesztési egység után a várt eredmények összefoglalása áll. Az iskolák helyi tanterveikben ezek elérését tűzhetik ki célul, s így az értékelési rendszer helyi alakításakor is ezek válhatnak döntő elemekké, az egyéni differenciálás szempontjainak szem előtt tartásával.

1. Jóváhagyás és nyilvánosságra hozás

Az Nkt. 26. § (2) szerint … *„a pedagógiai programot a nevelőtestület fogadja el és az intézményvezető hagyja jóvá. A pedagógiai program azon rendelkezéseinek érvénybelépéséhez, amelyekből a fenntartóra többletkötelezettség hárul, a fenntartó egyetértése szükséges. A pedagógiai programot nyilvánosságra kell hozni.”* Az iskola feladata tehát a jogszabály által előírt határidőig ezeket a lépéseket megtenni. A fenti jogszabály-hely (5) bekezdése alapján az iskola pedagógiai programjának új elemeit a jóváhagyást követő tanévtől felmenő rendszerben vezeti be.

Mint a bevezetőben is jeleztük, jelen tájékoztató egy folyamat kezdete. Várható, hogy a munka során számos kérdés merül fel, ezért – amellett, hogy a kérdéseket is várjuk – folytatni kívánjuk a tájékoztató tevékenységet.

Oktatásért Felelős Államtitkárság